Entrepreneurs leer meer | Netwerk24
Entrepreneurs leer meer
Bergrivier-munisipaliteit se departement van voorsieningskanaalbestuur het onlangs werksessies in onderskeidelik Piketberg en Velddrif gehou om opkomende mikro-ondernemings te bemagtig om sake met die munisipaliteit te doen. Hier is van die plaaslike entrepreneurs wat die werksessie in Velddrif bygewoon het. Foto:
Meer as 40 plaaslike entrepreneurs het onlangs werksessies in Piketberg en Velddrif bygewoon.
Dié werksessies is daarop gefokus om mikro-ondernemings gelyke toegang tot geleenthede te bied en sodoende ekonomiese groei in die Bergrivier- munisipale gebied te bevorder. Dié werksessies is deur die Bergrivier-munisipaliteit se departement van voorsieningskanaalbestuur aangebied om opkomende mikro-ondernemings te bemagtig om sake met die munisipaliteit te doen.
Dit is na aanleiding van die stigting van SMME-forums in die Bergrivier- munisipale gebied deur Bergrivier-munisipaliteit se departement van strategiese dienste. SMME-forums is reeds in Piketberg, Porterville, Redelinghuys en Velddrif gestig met die doel om klein sakeondernemings te bemagtig en te verseker dat die ekonomie van die Bergrivier-munisipale gebied groei deurdat klein ondernemings gelyke toegang tot geleenthede het.
Bergrivier-munisipaliteit het vir hierdie doeleindes ’n ooreenkoms met die Weskus-sakeontwikkelingsentrum aangegaan om te fokus op die bemagtiging van klein sakeondernemings in Bergrivier en te verseker dat hulle voldoen aan alle wetlike vereistes.
Die munisipaliteit het die volgende inligting met die entrepreneurs gedeel: Die prosesse van voorsienings­kanaalbestuur (VKB), wetlike vereistes waaraan prosesse en aanbiedinge moet voldoen, praktiese demonstrasies oor hoe om die munisipaliteit se webwerf te gebruik met uitnodigings wat vir tenders/kwotasies geplaas word, hoe om die sakeonderneming se inligting op te dateer en handige wenke hoe om sakegroei te stimuleer en aanbiedinge in te handig.
Nelmarie Bothma, bestuurder van uitgawes en voorsieningskanaalbestuur, sê: “Ons wil graag hê dat meer plaaslike sakeondernemings op die Sentrale Verskaffer-databasis (SVD) moet registreer wat deur die nasionale tesourie bestuur word. Dit is uiters belangrik, aangesien dit die eerste stap is om sake met die munisipaliteit te doen.”
Bothma het gesê tenders is oop vir die publiek en het plaaslike entrepreneurs aangemoedig om aansoek te doen by die munisipaliteit vir verdere sake.
Vir nog inligting, skakel Bothma by 022 913 6000 of praat met Israel Saunders, hoof van bates en voorsienings­kanaalbestuur of Elorese Scholtz, rekenmeester van voorsieningskanaalbestuur.